ROZHODNUTIE KOMISIE
z 3. júla 2009,
ktorým sa mení a dopĺňa článok 23 ods. 4 prílohy I k nariadeniu Rady (ES) č. 71/2008, ktorým sa zakladá spoločný podnik Čisté nebo
[oznámené pod číslom K(2009) 5134]
(2009/520/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 71/2008 z 20. decembra 2007, ktorým sa zakladá spoločný podnik Čisté nebo (1), a najmä na článok 24 ods. 2 prílohy I k uvedenému nariadeniu,
so zreteľom na návrh zmeny a doplnenia, ktoré schválila správna rada spoločného podniku Čisté nebo 10. októbra 2008,
keďže:
(1)
Správna rada spoločného podniku Čisté nebo schválila a predložila návrh na zmenu a doplnenie, ktorými sa nahrádza článok 23 ods. 4 prílohy I k nariadeniu (ES) č. 71/2008 s odlišným znením, aby bolo možné vymedziť prístupové práva nielen na výskumné využitie, ale aj na komerčné využitie v dohode o grante.
(2)
Keďže zmena a doplnenie, ktoré neovplyvňujú podstatné prvky štatútu spoločného podniku Čisté nebo, sú odôvodnené v zmysle článku 15 nariadenia (ES) č. 71/2008, politika spoločného podniku Čisté nebo v oblasti práv duševného vlastníctva by sa mala zakladať na zásadách nariadenia Európskeho parlamentu a Rady (ES) č. 1906/2006 (2), v ktorom prístupové práva určené na využitie zahŕňajú obchodné využitie a mali by podporovať nielen vytváranie, ale aj využívanie znalostí [pozri odôvodnenie 29 a článok 23 ods. 2 prílohy I k nariadeniu (ES) č. 71/2008],
PRIJALA TOTO ROZHODNUTIE:
Článok 1
Článok 23 ods. 4 prílohy I k nariadeniu (ES) č. 71/2008 sa nahrádza takto:
„4. Podmienky týkajúce sa prístupových práv a licencií medzi právnickými osobami, ktoré uzavreli dohodu o grante so spoločným podnikom Čisté nebo, sa stanovia v dohode o grante so zreteľom na východiskové a nadobudnuté informácie a práva na účely dokončenia projektov a nadobudnuté a východiskové informácie a práva potrebné na využitie nadobudnutých informácií a práv“.
Článok 2
Toto rozhodnutie je určené spoločnému podniku Čisté nebo:
Spoločný podnik Čisté nebo
c/o Liam Breslin
Európska komisia - Generálne riaditeľstvo RTD
Dočasný výkonný riaditeľ spoločného podniku Čisté nebo
CDMA 04/166
1049 Brusel
Belgicko
V Bruseli 3. júla 2009